Clas Ohlson muuttaa, mutta pysyy Hämeenkadulla – Mitä tapahtuu kiinteistölle, josta aiemmin lähti jo vaatejätti?

Hämeenkadun liiketilojen myllerrys jatkuu. Hämeenkatu 11:ssä sijaitseva Clas Ohlson muuttaa nykyisistä tiloistaan. – Vuokrasopimus päättyy kesäkuun lopussa. Olemme pääsääntöisesti etsineet strategiamme mukaisesti tehokkaampia kivijalan neliötä vastataksemme vähittäiskaupan murrokseen ja ostokäyttäytymisen muutokseen, Clas Ohlsonin operatiivinen päällikkö Marko Röytiö sanoo. Hänen mukaansa muuton keskeinen syy on, että verkkokaupan suosio on kasvanut ja yhä useampi kuluttaja ostaa verkosta myös isoja tuotteita. Oleellisia ovat siten noutopaikat ja muut verkkokauppaa tukevat palvelut. Kiinteistöstä on aiemmin lähtenyt Hennes & Mauritz. Se oli toinen Hämeenkadun myymälöistä, jonka lakkauttamisesta yritys ilmoitti toukokuun alussa. Lue lisää: Hennes & Mauritz lakkauttaa molemmat myymälänsä Tampereen Hämeenkadulla – Liiketilojen vuokrasopimukset irtisanotaan jo kesällä Clas Ohlson pysyy Hämeenkadulla. Uusi tila avautuu 13. kesäkuuta kivenheiton päässä Hämeenkatu seitsemässä katutasossa. Hämeenkadulta poistumista ei harkittu. – Tampere on kasvukeskus ja näemme että meidän pitää näkyä brändinä. On meille keskeistä, että olemme vahvasti näkyvillä kasvavalla alueella. Neliöitä uudessa tilassa on noin 800. Nykyisissä tiloissa neliötä on 1 500. Röytiön mukaan yritys ei halunnut jatkaa tiloissa, jotka olivat paitsi isot myös kahdessa kerroksessa Muutoksella ei ole vaikutuksia henkilöstön määrään, vaan myymälän henkilökunta työskentelee sekä Ratinan että Hämeenkadun liikkeissä. Uusia vuokralaisia etsitään Hämeenkatu 11: kiinteistön liiketilat omistaa eläkevakuuttaja Keva. Yhtiön kiinteistöpäällikkö Jaron Moilasen mukaan sekä Hennes & Mauritzilta että Clas Ohlsonilta vapautuviin tiloihin haetaan uutta vuokralaista. Moilasen mukaan tilat voi yhdistää yhdeksi liiketilaksi tai jakaa pienempiin osiin ja kaikki vaihtoehdot ovat auki. Käyttäjän muutos tarkoittaa myös jonkinlaista remonttia, mutta kiinteistön muutoksiin tai tulevaisuudensuunnitelmiin, kuten uuden rakentamiseen tai laajaan peruskorjaukseen hän ei ota kantaa. Hänen mukaan liikepaikka on erinomainen ja raitiotie on yksinomaan positiivinen asia, vaikka rakentamisajalla on vaikutuksensa. Ratinan kauppakeskuksen valmistumisella on yhä vaikutuksia keskustan liiketiloihin. – Ratinan kauppakeskuksen jälkeen pakka meni uudelleen jakoon ja se näkyy vieläkin vähän Hämeenkadulla ja muuallakin. Kaikki hakee paikkaansa ja saattaa olla että tilojen käyttötarkoituksetkin muuttuvat kun bisnes on murroksessa. Kehittämisestä on keskusteltu Hämeenkatu 11:n toinen omistaja on Tampereen opiskelija-asuntosäätiö (Toas). Toasilla on talossa yli 70 asuntoa. Kiinteistö on rakennettu vuonna 1962 ja viimeisin remontti on tehty 1999. – Olemme käyneet pohdiskelevia keskusteluja Kevan kanssa miten tästä eteenpäin. Jossakin keskusteluissa on vilahtanut, miten paljon kiinteistöä voi kehittää ja onko rakennusoikeutta jäljellä. Päätöksiä asiasta ei ole, Toasin toimitusjohtaja Kirsi Koski kertoo. Kiinteistö on siinä iässä, että sen kehittämisen pohtiminen on ajankohtaista. – Keskusteluissa on tullut esiin, että talon kunto on sellainen, että on mietittävä, mitä pitää remontoida. Siinä on paikka miettiä, mitä ja kuinka remontoidaan vai mennäänkö vielä nykyisellä mallilla. Meillä ei ole mielenkiintoa muuhun kuin opiskelija-asumiseen, Koski sanoo. Sinänsä asunnot ovat nykyisessä kunnossaan löytänet vuokralaiset hyvin. – Sijainti on hyvä ja talon iän vuoksi vuokra on suhteessa kohtuullinen.